Mona Juul (KF), 2024-02-22:
Tak for ordet, og tak til forslagsstillerne.
Vi skal have en dansk sprogmodel.
Det mener jeg simpelt hen ikke der kan være nogen som helst form for tvivl om.
Sverige og Norge er allerede i gang, og vi skal som et lille sprog og en lille kultur selvfølgelig have alternativer til de modeller, der p.t. kommer flyvende.
Vi skal være uafhængige, vi skal have bedre kontrol over vores data, og så skal modellen i modsætning til de amerikanske selvfølgelig følge EU-standarder for privatliv og sikkerhed.
Der arbejdes på sagen, og f.eks. har Aarhus Universitet taget initiativ til at oprette et nyt center for kunstigt intelligente sprogmodeller.
Vi har også netop lavet en politisk aftale om en strategisk indsats for kunstig intelligens, hvor vi bl.a. skriver, og her citerer jeg: »Aftalepartierne drøfter udmøntningen af rammen hertil i 2024, herunder eventuelle investeringer i tilgængeliggørelsen«
– det er virkelig nogle trælse ord, vi nogle gange beslutter os for, hvad? –
»af danske sprogressourcer, som kan anvendes til træning af sprogmodeller, og en eventuel dansk sprogmodel«.
Første skridt er at frigive flere data.
En dansk sprogmodel kræver danske data, data af høj kvalitet med stor troværdighed, og jeg har for ikke ret lang tid siden stået på samme talerstol og nævnt det her emne.
Jeg nævnte også, at DR har masser af egenproduceret kvalitetsindhold, som allerede er betalt med skattekroner.
Hvorfor ikke lade robotter læse og lære med?
Jeg nævnte også, at vi kunne lade os inspirere af Statens Museum for Kunst, som digitaliserer værker, stiller dem til rådighed for hele internettet og lader andre bruge løs og udstille på andre platforme.
Vi kunne have samme tilgang her i Folketinget.
På Folketingets hjemmeside ligger mange timers transskriberede debatter, som vil være en god kilde til sammenhængen mellem skriftsprog og det talte sprog, endda ovenikøbet også på jysk og andre dialekter, ikke sandt?
Skulle vi ikke starte med de tre platforme, altså DR, Statens Museum for Kunst og Folketinget?
Så er vi ligesom endelig i gang.
Uanset hvad vil de data jo også gøre de udenlandske modeller langt bedre, ligesom de allerede bliver nu.
Jeg kan derfor på ingen måde genkende forslagsstillernes eksempel med parkering af barnevogne foran en café.
Det må jeg simpelt hen give nogle af de andre ordførere fuldstændig ret i.
Der kommer altså ikke amerikaniserede svar, og eksemplet er egentlig ret misvisende.
Jeg bliver dog også særlig bekymret, når forslagsstillerne lægger op til en offentlig løsning; det må jeg sige.
Jeg mener slet ikke, at det skal være staten, der skal udvikle eller eje en model, faktisk slet ikke.
Det synes jeg vi har set alt for mange dårlige eksempler på, og ærlig talt kan vi ikke vente på en mere eller mindre offentligt udviklet løsning, der ovenikøbet virker.
Den holdning er jeg ikke alene om at have.
Her bemærker jeg bl.a. et svar fra en Kasper Junge, der, når jeg tjekker hans cv, ser toprelevant ud i forhold til det her, synes jeg.
Han svarer helt kort: Nej, staten skal ikke skabe en dansk sprogmodel.
Så politisk er vi helt enige med forslagsstillerne i, at vi skal sætte rammerne og frigive data.
Ejerskab og udvikling ser vi ikke helt ens på.
Måske skal vi blive mere enige i udvalgsarbejdet.
Det er jeg villig til at se på; det er der ikke nogen tvivl om.
Tak for det.